ผลโรดโชว์สิงคโปร์ ฟื้นความเชื่อมั่นผู้ลงทุน
ตลาดหลักทรัพย์ฯ เปิดเผยผลการเดินสายสร้างความเชื่อมั่นผู้ลงทุนสิงคโปร์ เพื่อตอกย้ำความเชื่อมั่นการลงทุน ได้รับความสนใจจากผู้ลงทุนเข้าร่วมฟังข้อมูลกว่า 90 ราย จาก 50 กองทุนชั้นนำ
13 ม.ค. 2555

ตลาดหลักทรัพย์ฯ เปิดเผยผลการเดินสายสร้างความเชื่อมั่นผู้ลงทุนสิงคโปร์ เพื่อตอกย้ำความเชื่อมั่นการลงทุน ได้รับความสนใจจากผู้ลงทุนเข้าร่วมฟังข้อมูลกว่า 90 ราย จาก 50 กองทุนชั้นนำ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า เมื่อวันที่ 12 มกราคม ที่ผ่านมา ตลาดหลักทรัพย์ฯ ร่วมกับบริษัทหลักทรัพย์  ดีบีเอส วิคเคอร์ส (ประเทศไทย) จำกัด   นำบริษัทจดทะเบียนชั้นนำ 9 แห่ง ร่วมงาน “The Pulse of Asia Conference” ณ ประเทศสิงคโปร์ นับเป็นการประเดิมโรดโชว์ครั้งแรกของตลาดหลักทรัพย์ฯ ในปีนี้ โดยในครั้งนี้ได้รับเกียรติจากรองนายกรัฐมนตรีและรัฐมนตรีว่าการกระทรวงการพาณิชย์ นายกิตติรัตน์ ณ ระนอง เป็นผู้นำคณะ ร่วมด้วย  นายอาคม เติมพิทยาไพสิฐ เลขาธิการคณะกรรมการพัฒนาเศรษฐกิจและสังคมแห่งชาติ นำเสนอนโยบายของภาครัฐในการปรับโครงสร้างเศรษฐกิจ แนวทางฟื้นฟูประเทศหลังสถานการณ์อุทกภัยและแนวทางการป้องกันอุทกภัยไม่ให้เกิดขึ้นอีกในอนาคต โดยมีผู้ลงทุนต่างชาติให้ความสนใจร่วมรับฟังข้อมูลกว่า 90 ราย จาก 50 กองทุนชั้นนำ ซึ่งบริหารกองทุนรวมกันมูลค่าประมาณ 2.6 ล้านล้านเหรียญสหรัฐ นอกจากผู้จัดการกองทุนแล้ว ยังมีนักธุรกิจชั้นนำที่ลงทุนโดยตรงในประเทศไทยเข้าร่วมด้วย ผลจากการโรดโชว์ครั้งนี้ เชื่อว่าจะช่วยสร้างความเชื่อมั่นของผู้ลงทุนต่างประเทศให้ลงทุนในประเทศไทยโดยต่อเนื่อง
“การโรดโชว์ครั้งนี้ ผู้ลงทุนต่างประเทศได้ให้ความสนใจเกี่ยวกับการลงทุนในตลาดหลักทรัพย์ไทยซึ่งมีสภาพคล่องอยู่ในระดับสูงในภูมิภาคเอเชียตะวันออกเฉียงใต้ และสนใจในความหลากหลายของกลุ่มผู้ลงทุนเมื่อเทียบกับตลาดหลักทรัพย์ในกลุ่มประเทศเพื่อนบ้าน เช่น สิงคโปร์ หรือมาเลเซีย ซึ่งพึ่งพาการซื้อขายจากกลุ่มผู้ลงทุนสถาบันและนักลงทุนต่างประเทศเป็นหลัก ในภาวะที่ตลาดต่างประเทศผันผวน มีการเคลื่อนย้ายเงินทุนระหว่างประเทศอย่างผิดปกติ มูลค่าการซื้อขายในตลาดหลักทรัพย์ฯ ถึงแม้จะลดลงแต่ไม่ได้ลดลงมากเมื่อเทียบกับตลาดหลักทรัพย์ของประเทศเพื่อนบ้าน โดยในเดือนธันวาคมที่ผ่านมาเป็นอีกเดือนหนึ่งที่มูลค่าการซื้อขายในตลาดหลักทรัพย์มากกว่ามูลค่าตลาดหลักทรัพย์สิงคโปร์ อีกประเด็นสำคัญที่ผู้ลงทุนให้ความสนใจคือการเริ่มใช้ระบบการซื้อขายใหม่ของตลาดหลักทรัพย์ฯ ในเดือนกรกฎาคม และการเชื่อมโยงกับตลาดอื่นๆ ในภูมิภาคอาเชียน (ASEAN Linkage) ในเดือนสิงหาคม 2555 นี้” นายจรัมพรกล่าว
สำหรับบริษัทจดทะเบียนขนาดกลางและขนาดใหญ่ชั้นนำ 9 แห่ง ซึ่งเป็นตัวแทนใน 4 กลุ่มธุรกิจที่อยู่ในความสนใจของผู้ลงทุน ที่ร่วมเดินทางไปโรดโชว์ในครั้งนี้ได้แก่ กลุ่มอสังหาริมทรัพย์ และวัสดุก่อสร้าง ประกอบด้วย บมจ. เซ็นทรัลพัฒนา (CPN) เหมราชพัฒนาที่ดิน (HEMRAJ) บมจ. ควอลิตี้เฮ้าส์ (QH) และ บมจ. ศุภาลัย (SPALI)  กลุ่มอุตสาหกรรมเกษตรและอุตสาหกรรมอาหาร ประกอบด้วย บมจ. เจริญโภคภัณฑ์อาหาร (CPF) บมจ. ไมเนอร์ อินเตอร์เนชั่นแนล (MINT) และบริษัทไทยยูเนียน โฟรเซ่น โปรดักส์ จำกัด (มหาชน) (TUF) และกลุ่มบริการขนส่งและโลจิสติกส์ ประกอบด้วย  บมจ. พรีเซียส ชิพปิ้ง (PSL) กลุ่มบริการพาณิชย์ และบมจ. สยาม โกลบอลเฮ้าส์ (GLOBAL) โดยมีมูลค่าหลักทรัพย์ ตามราคาตลาด รวมกันกว่า 2.7 แสนล้านบาท หรือคิดเป็น  6.36% ของมูลค่าหลักทรัพย์ตามราคาตลาดรวม (ข้อมูล ณ วันที่ 12 ม.ค. 2555)